Kolwe en balle moet eerder die praatwerk doenQuinton de Kock. Foto: Krieket SA/ANA Australië het weliswaar die Eerste Toets teen Suid-Afrika gewen, maar die Warner-De Kock-bekgeveg het die kollig gesteel. Albei spelers is daaraan skuldig bevind dat hulle die gedragskode van die spel oortree het en is met onderskeidelik 75% en 25% van hul wedstrydgeld beboet. Kom ons hoop dat die kolwe en die balle in Port Elizabeth die fokus sal wees en dat die woorde min sal wees. Gepraat van kolwe wat moet werk. Dis moeilik om te glo dat vier van die vyf topkolwers in die Proteaspan net enkelsyfers in Suid-Afrika se tweede beurt in Durban kon aanteken. Dit was definitief nie die blad se skuld nie. Aiden Markram se 143 lopies en Quinton de Kock se 83 lopies is sekerlik ŉ bewys hiervan. Die lank en die kort hiervan is dat die senior kolwers in die span, naamlik AB, Faf en Hasim, hulle kant moet bring. Hulle is veronderstel om die ruggraat te wees onder die lopiemakers. Boonop het die Proteas sewe kolwers ingespan in plaas van die gebruiklike ses. Die les wat geleer moet word, lê dus nie in die aantal kolwers nie, maar in spelers wat deurlopend lopies opstapel. Twee Engelse spelers het byvoorbeeld die week honderdtalle behaal in die vierde Eendagwedstryd tussen Engeland en Nieu-Seeland. Ross Taylor kanselleer dit toe uit met 181 lopies van sy kolf en die swart pette wen die wedstryd. Om in krieket te kan seëvier, moet jy lopies opstapel. Morné Morkel. Foto: Facebook Suid-Afrika se boulers is die enigste spelers wat werklik kan verhoed dat die Aussies (Warner, Smith, Marsh en Marsh) weer baljaar met die kolf. Hoe verlang mens nie na die aggressie van Alan Donald en Dale Steyn asook die akkuraatheid van Shaun Pollock nie. Dit is net asof Kagiso Rabada, Vernon Philander en Morne Morkel beurte maak om op dreef te wees en paaltjies in te oes. Gelukkig het Keshav Maharaj in albei beurte sy kant behoorlik gebring. Neem nou maar die deurlopend goeie boulwerk van die Aussies se snelboulers, Josh Hazlewood en Mitchell Starc. Tradisioneel is die baanblad van St George’s Park die stadigste met ook die minste wip van al die Suid-Afrikaanse toetsvelde. Spel in die Tweede Kriekettoets tussen Suid-Afrika en Australië begin Vrydag om 10:00 in Port Elizabeth. Australië loop met een-nul voor in die reeks van vier toetse. Daarna verskuif die aandag na Kaapstad en Johannesburg vir die derde en vierde toetse. Klik hier vir meer inligting.